R. Fico, predseda vlády SR: (2009-02-05):
Rád by som povedal, že opozícia sa vo vzťahu k súčasnej vláde Slovenskej republiky už veľakrát prepočítala. Najskôr sa prepočítala pri Schengene, keď nám odovzdali najhoršie pripravenú krajinu. A máme na to písomné doklady. Jednoducho Slovensko bolo najhoršie pripravené na Schengen. Išli sme do Schengenu ako najlepšie pripravená krajina v tomto regióne. Potom sa prepočítala pri Lisabone, kde sme boli hrubo vydieraní, keď si opozícia myslela, že medzinárodne pohoríme. A potom sa prepočítala aj pri eure, kde očakávala naše zlyhanie. Ani v jednom prípade sa táto situácia nepotvrdila. A teraz sa všetci tešia, vážené dámy a páni, že nám krk vykrúti kríza, kríza, ktorá prišla do Európy a do celého sveta zo Spojených štátov amerických. Opozícia si najskôr krízu ani nevšimla. Po mimoriadnom rokovaní vlády už v septembri 2008, kedy prvýkrát zasadala vláda ku kríze, bol jeden veľmi zaujímavý citát opozičného lídra a ja ho teraz prečítam. Citujem: „Bol som veľmi prekvapený, keď som počul, že mimoriadne zasadá vláda a ešte viac som bol prekvapený, keď som sa oboznámil s témou – Riešenie situácie v oblasti finančnej krízy. Poviem to veľmi jednoducho. Predseda vlády by nemal na Slovensku vyvolávať paniku. Nie je najmenší dôvod na to, aby predseda vlády vyvolával paniku vo vlastnom štáte.“ Čiže v septembri, keď vláda už intenzívne o kríze rokovala, opozícia si stále ešte nevšímala, čo sa jednoducho deje na finančných trhoch na celom svete. Potom, keď si to z nejakých dôvodov všimnú, že nejaká kríza je, či je tu už kríza plynová alebo hospodárska, a keď vidia, že vláda je mimoriadne aktívna, prijíma množstvo opatrení a predkladá množstvo návrhov, začínajú organizovať okrúhle stoly a volajú po politickom dialógu za okrúhlym stolom. Vážené dámy a páni, chcem to tu povedať s plnou zodpovednosťou, politické dišputy a hádky o kríze nikomu nepomôžu. O čom by napríklad bol okrúhly stôl o plynovej kríze, ku ktorému nás všetci stále volali? Povedzte mi, ako by vyzerala diskusia medzi Ficom, Mečiarom, Slotom, Hrušovským, Dzurindom a Csákym. Ja viem o čom. Bola by to hádka o nezmyselnej privatizácii Slovenského plynárenského priemyslu. (Potlesk.) Ale táto hádka by Slovensku plyn určite nepriniesla. Dôležitejšie ako okrúhly stôl bolo ísť tam, kde nám plyn reálne mohli dať – do Kyjeva, do Moskvy, do Prahy, komunikovať s Berlínom a komunikovať s Parížom. Ako hospodárskej kríze pomôže okrúhly stôl, po ktorom opozícia stále tak volá? Predstavte si, že sa za okrúhlym stolom stretnú politici, ktorí na jednej strane tvrdia, že všetko treba sprivatizovať, všetko treba odovzdať do cudzích rúk, štátu treba zobrať všetky regulačné a kontrolné právomoci, všetko treba deregulovať a títo politici by sa stretli s politikmi, ktorí majú na úlohu štátu v kríze úplne iný pohľad. Akoby tento okrúhly stôl dopadol a aký by mal význam, pre koho? Možno by to bola veľká zábava pre novinárov, možno veľká zábava pre niekoho, kto sleduje slovenskú politickú scénu, ale okrúhly stôl lídrov politických strán ku kríze nemá absolútne žiadny zmysel. Nepomôže nijako ani do budúcnosti a bude len priestorom na hádky a na tie, dámy a páni z opozície, hoci tu opäť nesedíte, či sa vám to páči, alebo nie, my vo vláde Slovenskej republiky čas nemáme. Rokovať treba s nimi, rokovať treba predovšetkým s tými ľuďmi, ktorí majú vplyv na financie, aj na ekonomiku. Ak chceme niečo v tomto štáte dosiahnuť a bojovať proti kríze, musíme rokovať s bankami, so zamestnávateľmi, so zamestnancami, musíme rokovať so Združením miest a obcí Slovenska, musíme rokovať s investormi. A s týmito treba prijímať aj riešenia, čo dôsledne robíme. Dokonca sme rešpektovali bez akéhokoľvek zaváhania aj expertnú nomináciu predstaviteľa opozície do Rady pre hospodársku krízu a ten tam má dostatočný priestor, aby predkladal všetky návrhy, o ktorých si myslí, že sú dôležité, počúva na ne názor, či už názor vlády alebo sociálnych partnerov. Vážené dámy a páni, vláda Slovenskej republiky je presvedčená, že priestor na politiku v kríze je tu, v Národnej rade Slovenskej republiky. Vláda Slovenskej republiky aktívne podáva posledné týždne množstvo legislatívnych návrhov. Chcem požiadať opozíciu, aby tento priestor využila. Nech vystupuje v rámci diskusie o týchto návrhoch, ktoré vláda predkladá. Nech má opozícia k týmto návrhom konštruktívne pripomienky, nech predkladá vlastné alternatívy a nech sa nakoniec Národná rada rozhodne, čo je dobré a čo nie je dobré pre Slovenskú republiku. My ideme cestou predkladania len tých návrhov, ktoré majú podporu a súhlas sociálnych partnerov. A túto filozofiu nikdy neopustíme. Nepôjdeme sem do Národnej rady len s návrhmi, ktoré vzniknú za zeleným stolom a nebudeme ich predkladať len preto, lebo vieme, že máme v Národnej rade Slovenskej republiky podporu väčšiny a že by takéto návrhy aj mohli prejsť. V tejto situácii sa pýtam, o čom je teda nápad zvolať mimoriadnu schôdzu Národnej rady Slovenskej republiky o kríze. Pýtam sa, o čom je, keď teraz môžu hovoriť predstavitelia opozície o návrhoch, ktoré sú reálne predložené a ktoré môžu Slovenskej republike pomôcť minimalizovať dopady finančnej a hospodárskej krízy. Vážené dámy a páni z opozície, robte si mimoriadne schôdze v období konjunktúry, koľko len chcete – desiatky, stovky –, ale prosím nerobte to teraz, pretože len politikárčite a zavádzate (potlesk) paniku do ďalšej diskusie. Chcem využiť odpoveď na vašu otázku, pani poslankyňa, aby som sa opäť obrátil aj na slovenskú tlač. Úmyselne hovorím slovenskú tlač, aby prestala šíriť hystériu. Dovoľte mi, aby som preukázal na konkrétnom príklade, čo sa deje v slovenskej tlači, len tak pre zaujímavosť. Najčítanejší denník uviedol, myslím, že to bolo včera, že ľudia začínajú páchať samovraždy, pretože prichádzajú o prácu. Bola tam uverejnená fotografia človeka, ktorý vraj prišiel o prácu a preto spáchal samovraždu. Urobili sme veľmi jednoduchú vec. Obrátili sme sa na políciu a polícia nám poslala toto stanovisko. Kontaktovali sme sa s príslušnou firmou, v ktorej mal dostať tento človek výpoveď, na základe čoho sa mal teda obesiť, spáchať samovraždu. Citujem: „Nebohý bol v danej firme zamestnaný 12 rokov, pričom s ním nebolo vykonané žiadne rozviazanie pracovného pomeru, ani nebol podaný návrh na rozviazanie pracovného pomeru, pričom s ním v blízkej budúcnosti nebolo rátané ukončenie pracovného pomeru.“ Prosím vás, čo to robíte v tých médiách? Hanbite sa! (Potlesk.) Šíriť hystériu, používať takéto citlivé veci, ako sú samovraždy, len preto, aby ste zaútočili na vládu Slovenskej republiky, toto považujem naozaj za čosi hanebné, čosi, čo by sa jednoducho v iných krajinách určite nemohlo nikdy stať. Chápem slovenskú tlač, že by dala prednosť krachu Slovenska, lebo si myslí, že by to poškodilo vláde. Bol som na tlačovej konferencii u pána prezidenta a začul som rozhovor novinárov v takom hlúčiku, nebudem citovať tie škaredé slová, ktoré boli povedané, ale poviem obsah. Keby to tu všetko dobre pi, pi, pi... rachlo, aspoň by vláda dobre dostala na pi, pi, pi... na hubu. Toto povedali novinári v súkromnom rozhovore, pretože sú presvedčení, že to je jediná cesta ako túto vládu poraziť. Hanbite sa, páni z médií, pretože, ak chcete Slovenskú republiku potopiť len preto, aby ste (potlesk) poškodili vláde Slovenskej republiky, je to čosi, čo je nemorálne a nemožné, ja to absolútne odmietam. Vážené dámy a páni, a že to tak aj je, potvrdzujú zvrátené veci. Dnes som našiel, dali mi to z tlačového odboru, denník Sme prieskum a počúvajte otázku, ktorú dali do prieskumu: Zníži hospodárska kríza konečne preferencie SMERU – sociálna demokracia? Ste normálni v tých médiách? Čo tam, prosím vás, robíte? To o toto vám ide? O toto vám ide, aby ste takýmto spôsobom, za každú cenu útočili na vládu Slovenskej republiky? Vážené dámy a páni, chcem vám povedať, že nejde o preferencie, vôbec nejde o preferencie. Ide o štát, ide o ľudí, ide o sociálne istoty. Slovensko je dotknuté krízou a Slovensko si to nezavinilo samo. Kríza prišla z úplne iných oblastí. Slovensko bolo dobre rozbehnuté, darilo sa mu a my dnes stojíme pred jednou z najväčších výziev, aká kedy stála pred vládou Slovenskej republiky. Porovnal by som túto výzvu, ktorú mala vláda Slovenskej republiky v roku 1993, keď zakladala Slovenskú republiku a nebolo to pre ňu naozaj jednoduché. Našou povinnosťou dnes nie je starať sa o preferencie, ale rozhodne konať a nenechať sa vyrušovať politickou opozíciou, či už v podobe konkrétnych politikov alebo v podobe tlače. Krízu nikto neporazí sám, v tomto sa zhodli všetci experti, či už ide o Európu alebo ide o Spojené štáty americké a už vôbec nie Slovensko, ktorá je malá, proexportne orientovaná krajina. Dnes sa vláda Slovenskej republiky sústreďuje na 3 faktory, ktoré sú mimoriadne dôležité. Prvý faktor je, ktorý nás najviac ohrozuje, a to je pokles exportu. Tu robíme všetko, dokonca začína veľká iniciatíva vo vzťahu k tým krajinám, ktoré sú na Slovensko naviazané cez automobilový priemysel. Chceme vyvolať spoločný postup Slovenska, Francúzska, Nemecka, Českej republiky a ďalších štátov. Táto iniciatíva pôjde aj na Európsku radu v najbližších dňoch, pretože my veľmi závisíme od toho, ako sa kríza bude vyvíjať predovšetkým vo veľkých štátoch, kde je pre nás mimoriadne dôležitý trh, či to je Francúzsko, Nemecko alebo iné krajiny Európskej únie. Ďalej sa musíme sústrediť na zmrazenie finančných tokov. Dnes sme podpísali ďalšie memorandum s bankami. Ideme poskytovať úvery, kde štát preberá garanciu za klasické komerčné úvery vo výške 55 %, tieto úvery budú do výšky až 30 mil. Sk. A čo je dôležité, pripravili sme spoločný program ako pomôcť ľuďom, ktorí, keď prídu o prácu, by mohli prísť aj o svoje bývanie, ak majú na toto bývanie hypotekárny úver alebo nejaký iný stavebný úver. Dohodli sme sa, myslím si, že tento projekt je veľmi dobrý, pripomínam však, že sa nebude dať zneužiť, bude len pre tých, ktorí naozaj sociálne nebudú schopní zvládnuť platenie hypotéky, aby neprišli o strechu nad hlavou len preto, že kvôli kríze prišli aj o svoju prácu. (Potlesk.) A tretí faktor, na ktorý sa chceme sústrediť, je nedôvera na vnútornom trhu, ktorá oslabuje domácu spotrebu. Chcel by som povedať, že boj, pokiaľ ide o zamestnanosť, boj, pokiaľ ide o udržanie ľudí v práci, je prvoradou povinnosťou vlády Slovenskej republiky. Prijali sme alebo prijímame opatrenia, ktoré nemajú obdobu. Štát ide zaplatiť zamestnancovi a zamestnávateľovi odvody počas obdobia 60 dní v kalendárnom roku, ak tento človek pôjde domov, nie preto, že bude vyhodený z práce, ale pretože nemá pre neho zamestnávateľ prácu a zostane na 60 % mzdy. Pripravili sme dnes projekt, a chcem sa poďakovať ZMOS-u, ktorý s tým súhlasil, zamestnaneckej prémie, ľudia to pocítia na mzdách už od apríla tohto roku a ZMOS je pripravený prebrať na seba zodpovednosť za 2,5 mld. korún, ktoré pocíti jednoducho na svojich rozpočtoch, lebo ide o daň z príjmu fyzických osôb. Rozhodli sme, že skrátime obdobie vrátenia DPH zo 60 na 30 dní a prijali sme ďalšie a ďalšie opatrenia v mnohých oblastiach. Akumulujeme domáce zdroje. Vážené dámy a páni, vláda škrtla 33 % z verejného obstarávania, z 30 mld., ktoré boli určené na verejné obstarávanie, sme 10 mld. zobrali a povedali, toto dávame teraz na stôl, aby sa za tieto peniaze financovali konkrétne programy. Určite robíme veľa aj na projektoch verejného charakteru, ako nám všetci rozprávali, že akí sme neústavní, keď prijímame zákony, ktoré urýchľujú PPP projekty. A zrazu všetci tvrdia, že to je jediná cesta ako bojovať s krízou. Pánboh zaplať, že Národná rada Slovenskej republiky a vládna koalícia mala dosť rozumu a prijala zákony, ktoré umožňujú, že o chvíľku podpíšeme zmluvu za 1,5 mld. € na R1, to je Nitra – Zvolen a (potlesk) predpokladám, že o niekoľko týždňov zmluvu, ktorú podpíšeme na východnú časť diaľnice v objeme 3,3 mld. €. To sú obrovské zdroje, ktoré budú v roku 2009 –   2010 na Slovensku preinvestované a veľmi to pomôže. Verím, že splníme 3 ciele, vážené dámy a páni. Prvý cieľ, že udržíme zamestnanosť, áno, rátame s rastom nezamestnanosti, ale udržateľným, verím, a toto je záväzok vlády Slovenskej republiky, nedotkneme sa ani jednej koruny, ktorú sme dali občanom v rámci sociálnych programov v roku 2008. Kríza nemôže ísť na úkor ľudí, ľudia krízu nevymysleli, ľuďom musíme v tejto kríze maximálne pomôcť. A po tretie, chcem povedať, že chceme udržať hospodársky rast tak, aby bol v prvej päťke krajín Európskej únie, teda jeden z 5 najvyšších hospodárskych rastov. Všimnite si, ako médiá zamlčiavajú, všetci hovoria, klesá na Slovensku hospodársky rast, ale to nepovedia, že v Írsku je to mínus 5, v niektorých baltských krajinách mínus 8 a že stále máme najvyšší odhad hospodárskeho rastu v celej Európskej únii. Aj toto je úspech politiky, ktorú momentálne na Slovensku robíme. (Potlesk.) Vážené dámy a páni, budeme robiť cez deň, budeme robiť v noci a vám všetkým ďakujem za to, že podporujete vládu v opatreniach, ktoré sú pre boj s krízou životne dôležité. Ďakujem pekne. (Potlesk.)